Gru-ongeluk op N1: Nog ŉ man sterfFoto: ER24 Russel Meiring, woordvoerder van ER24, het bevestig die bestuurder van die vragmotor het in die hospitaal aan sy beserings beswyk. Maroela Media het vroeër berig by paramedici se aankoms op die toneel het ŉ vragmotor en sy vrag in die snelbaan gelê. ŉ Motor is onder die vrag aangetref. “Die bestuurder van die vragmotor het halflyf by die venster uitgehang. Hy is blitsig uit die vragmotor verwyder en deur paramedici ondersoek. Hy het ernstige kopbeserings opgedoen en is in ŉ kritieke toestand.” Hy is op die toneel behandel voordat hy na die Vincent Palotti-hospitaal gehaas is vir verdere mediese sorg. Volgens Meiring moes ŉ gespesialiseerde hyskraan gebruik word om die vrag van die motor af te verwyder. “Dit het lank geduur voordat hulle daarin kon slaag. Toe die vrag uiteindelik verwyder is, het paramedici die liggame van twee mans in die motor gevind. Hulle het reeds aan veelvuldige beserings beswyk en is op die toneel dood verklaar.” Verkeer is erg vertraag weens die voorval. Die presiese omstandighede rakende die voorval word ondersoek.